নিউইয়র্ক টাইমস থেকে প্রকাশিত এই নিবন্ধটিতে প্রকাশিত আরও একটি বিষয় পড়ে আমি বেশ আশ্চর্যান্বিত হয়েছি, সেটি হলো অং সান সু চি রোহিঙ্গাদের বিবেচনা করেছেন বিদেশি হিসেবে। তিনি বলেছেন রোহিঙ্গারা মিয়ানমারের নাগরিক নয়। তারা বাঙালি। আমি অবাক হয়েছি এটা দেখে যে, একজন শিক্ষিত মানুষের ইতিহাস বোধ কতটা তুচ্ছ ও নিম্ন হলে মানুষ এমন মন্তব্য করতে পারে। এ বিষয়ে আমার ১৯৯৭ কি ৯৮ সালের একটি ঘটনা মনে পড়ে গেল। সে সময়ে একবার ইসরায়েলের প্রধানমন্ত্রী বেঞ্জামিন নেতানিয়াহু সফরে গিয়েছিলেন মিসরে। সেখানে মিসরের পিরামিডগুলোর দিকে তাকিয়ে তিনি দীর্ঘ নিঃশ্বাস ছেড়ে মন্তব্য করেছিলেন- আমাদের পূর্ব পুরুষদের (ইহুদি) ঘাম ও শ্রমে তৈরি হয়েছে এই পিরামিডগুলো। মিসরীয়রা তাদের ইতিহাস ও ঐতিহ্য সম্পর্কে সচেতন। তারা বিস্মিত হয়েছিলেন ইসরায়েলের প্রধানমন্ত্রীর এহেন মন্তব্যের কারণে। ইহুদিদের নবী হজরত মূসা (আ.)-এর জন্ম খ্রিস্টপূর্ব ১৪০০ সালের দিকে অথচ মিসরের বেশির ভাগ পিরামিডই নির্মিত হয়েছে ইহুদিদের মিসরে দাস হিসেবে আগমনের বেশ কিছুকাল পূর্বে। ঠিক তেমনি আমিও বেশ অবাক হলাম, সু চির মতো একজন মানুষ কীভাবে বললেন যে, রোহিঙ্গারা বাঙালি। এর কারণ কী এই যে, তাদের ভাষার সঙ্গে চট্টগ্রামের মানুষের ভাষার মিল রয়েছে। তাহলে তো বলতে হয় আসামের মানুষও বাঙালি কারণ তাদের কথ্য ভাষায় সিলেট অঞ্চলের মানুষের ভাষার সঙ্গে সাযুজ্য রয়েছে। আসাম অঞ্চলের মানুষের যেমন রয়েছে অহমিয়া নামক স্বতন্ত্র একটি ভাষা ঠিক তেমন রোহিঙ্গাদেরও রয়েছে নিজস্ব একটি ভাষা। মিয়ানমারের আরাকান রাজ্যের (রাখাইন) রোহিঙ্গা জনগোষ্ঠীর আধুনিক লিখিত ভাষাই হলো রোহিঙ্গা ভাষা। এটি ইন্দো-ইউরোপিয়ান ভাষাগোষ্ঠীর অন্তর্গত যার সঙ্গে চট্টগ্রামের আঞ্চলিক ভাষার মিল রয়েছে। রোহিঙ্গা গবেষকরা আরবি, হানিফি, উর্দু, রোমান এবং বার্মিজ স্ক্রিপ্ট ব্যবহার করে সফলতার সঙ্গে রোহিঙ্গা ভাষাটি লিখতে সক্ষম হয়েছেন। হানিফি হচ্ছে নতুন তৈরি করা স্ক্রিপ্ট যা আরবি এবং তার সঙ্গে চারটি বর্ণ (ল্যাটিন এবং বার্মিজ) সংযোগে সৃষ্ট। সম্প্রতি একটি ল্যাটিন স্ক্রিপ্টের উদ্ভাবন হয়েছে রোহিঙ্গা ভাষায়। যা ২৬টি ইংরেজি বর্ণ এবং অতিরিক্ত দুটি ল্যাটিন বর্ণ দিয়ে তৈরি।